Regionen bliver større – men kommer tættere på
Af Vagn Majland, FU-medlem i Socialdemokratiet Region Østdanmark
Den 31. december 2026 er dagen, hvor Regioner Hovedstaden og Region Sjælland lukker og slukker, for i stedet at åbne som den nye samlede Region Østdanmark den 1. januar 2027. Når noget i det offentlige bliver større, har det jo oftest den konsekvens at det samtidig fjerner sig fra det lokale. Det er dog ikke tilfældet her – tværtimod kommer regionen tættere på.
Samtidig med sammenlægningen af de to regioner, åbner der sig nemlig et nyt regionalt/kommunalt niveau i form af de sundhedsråd, der har været under opbygning det seneste års tid. I Region Østdanmark bliver der etableret i alt seks sundhedsråd.
Disse sundhedsråd består af repræsentanter fra både kommunalbestyrelser og regionsrådet. Dermed er der lagt op til større kommunal indflydelse på sundhedsområdet. Dermed vil den regionale eneret til administration af bl.a. hospitalerne nu blive et fælles anliggende mellem kommunerne og regionen.
For at få det optimale ud af sundhedsrådene er det vigtigt, der bliver skabt et godt og ligeværdigt politisk samarbejde mellem kommunerne i det enkelte sundhedsråd og regionen. Det kræver også en organisatorisk indsats. Forretningsudvalget i Socialdemokratiet i Region Østdanmark arbejder derfor på at få skabt dialog mellem kommunale og regionale politikere.
Men – det politiske arbejde fungerer altså bedst, hvis det er i samklang med medlemmerne. Hvis medlemmerne ikke har indsigt i, hvad de nye sundhedsråd er for nogen størrelser og hvad de indeholder, så bliver det svært at løfte politisk. Derfor har vi samlet en del information om sundhedsrådene og regionsrådsmedlemmerne er klar til at deltage i orienterings- og debatmøder, gerne sammen med kommunalbestyrelsesmedlemmer.
Det materiale vi har samlet, vil blive gjort tilgængelig på https://debat.socregoest.dk.
Sidst på året vil vi informere partiets kredse, kommuneforeninger og partiforeninger om planerne for at skabe lokal debat. Og så vil vi løbende orientere medlemmerne, bl.a. gennem nyhedsbrevene.
